Bandidos Yanqui

Bandidos Yanqui er en norsk roman, utgitt som bok nummer 81 i den 83 bind store serien om western-helten og US-marshalen Morgan Kane. Boka ble lansert i 1977, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 642 og kostet sju kroner. 

Bandidos Yanqui er den sjuende og siste Kane-boka med «the wild bunch»-emblem på forsiden, for her møter Kane-leserne bandittene fra den ville gjengen  for siste gang. Banden ble presentert for leserne i bøkene Satans Horn, Morgan Kane og «The Wild Bunch», Tigeren fra Montana, Den gale hunden fra Utah og Tigeren er løs!, fram til de ble nedkjempet i USA. Ved å bruke den faktiske, historiske gjengen og dens faktiske, historiske personer hadde Hallbing i disse bøkene skapt en slags historisk realisme i Kanes univers. I boka Satans Kane! hadde Hallbing - og Kane - fulgt de sentrale figurene Butch Cassidy og Sundance Kid videre, nå på deres flukt i Sør-Amerika.   

I Bandidos Yanqui har de to nådd Bolivia, der deres mer eller mindre hengivne Etta Place har funnet dem. Da pengene begynner å ta slutt faller de to - nå tre - tilbake til gamle synder: Et siste kupp, i banken i småbyen Peronja, øst for La Paz. Dermed er det duket for ny forbryterjakt, igjen med Jesse Rawlins, Morgan Kane og myndighetene i hælene. Kane når dem til slutt i Peru, fanger dem i inkabyen Macchu Picchu rir tilbake sørøstover til Bolivia, de havner i det endelige sluttoppgjøret, i det massive kuleregnet enhver western-entusiast husket fra Paul Newman/Robert Redfords legendariske film fra 1969.

I slutten av Hallbings bok lå sønderskutte lik igjen i ruinene. Men ikke Kanes.

Mottagelsen av boka 
Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Nå trykket forlaget et førsteopplag på . Seriens popularitet gjorde at Bandidos Yanqui likevel snart måtte trykkes i nytt opplag. 

Og utgivelsene var ikke begrenset til Norge. 

Boka kom i 1978 i Danmark på Winther som Bandidos Yanqui. I 1980 kom den i Sverige på B. Wahlströms Bokförlag som Kanes sista strid og i 1982 i
Finland på Otava som Viimeinen taistelu. Også Island fikk sin utgave: Bófarnir.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Bandidos Yanqui i det siste bindet, bok nr. 43, sammen med Den siste jakten. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Bandidos Yanqui i 2008 som bok 82 i bind 82–83. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2015 som bok nr. 82 i serien, en utgivelse som i 2020 ble lansert som lydbok av Norsk lyd- og blindeskriftbibliotek, innlest av Jan Olav Simonsen. 

Plasseringen som bok 82 i serien er ført videre i senere utgivelser, som i Cappelen Damms lydbokversjon fra 2022, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 304–305.

Norske romaner
Morgan Kane
Bøker fra 1977